|  |  |  |
| --- | --- | --- |
| ที่ มท ๐๘20.2/ว  |   |  กระทรวงมหาดไทยถนนอัษฎางค์ เขตพระนคร กทม. ๑๐2๐๐ |

#  มีนาคม 2563

เรื่อง แผนปฏิบัติการจัดการขยะมูลฝอยชุมชน “จังหวัดสะอาด” ประจำปี พ.ศ. 2563

# เรียน ผู้ว่าราชการจังหวัด ทุกจังหวัด

อ้างถึง 1. หนังสือกระทรวงมหาดไทย ด่วนที่สุด ที่ มท 0810.5/ว 7725 ลงวันที่ 28 ธันวาคม 2561

 2. หนังสือกรมส่งเสริมการปกครองท้องถิ่น ด่วนที่สุด ที่ มท 0820.2/ว 1683

 ลงวันที่ 26 เมษายน 2562

สิ่งที่ส่งมาด้วย 1. ผลการดำเนินงานตามแผนปฏิบัติการจัดการขยะมูลฝอยชุมชน จำนวน 1 ชุด

 “จังหวัดสะอาด” ประจำปี พ.ศ. 2562

 2. แผนปฏิบัติการจัดการขยะมูลฝอยชุมชน “จังหวัดสะอาด” จำนวน 1 ชุด
 ประจำปี พ.ศ. 2563

 3. กรอบการดำเนินงานภายใต้แผนปฏิบัติการจัดการขยะมูลฝอยชุมชน จำนวน 1 ชุด
 “จังหวัดสะอาด” ประจำปี พ.ศ. 2563

 ตามหนังสือที่อ้างถึง กระทรวงมหาดไทยได้จัดทำแผนปฏิบัติการการจัดการขยะมูลฝอยชุมชน “จังหวัดสะอาด” ประจำปี พ.ศ. 2562 โดยมีกรอบการดำเนินงานภายใต้แผนปฏิบัติการฯ จำนวน 3 ระยะ ได้แก่ ต้นทาง คือ การลดปริมาณขยะและการส่งเสริมการคัดแยกขยะที่ต้นทาง กลางทาง คือ การจัดทำระบบเก็บขนอย่างมีประสิทธิภาพ และปลายทาง คือ ขยะมูลฝอยได้รับการกำจัดอย่างถูกต้องตามหลักวิชาการ
โดยใช้หลักการ 3 ช : ใช้น้อย ใช้ซ้ำ และนำกลับมาใช้ใหม่ หรือ 3Rs: Reduce Reuse Recycle เพื่อเป็น
การติดตามและประเมินผลการปฏิบัติงานตามแผนปฏิบัติการฯ จึงแจ้งให้จังหวัดรวบรวมและรายงานผล
การดำเนินการ ความละเอียดแจ้งแล้ว นั้น

 กระทรวงมหาดไทย ขอเรียนว่า แผนปฏิบัติการดังกล่าวได้สิ้นสุดลงแล้ว ดังนั้น เพื่อให้
การจัดการขยะมูลฝอยของประเทศมีการปฏิบัติอย่างต่อเนื่อง และเป็นไปตามเป้าหมายของแผนแม่บท
การบริหารจัดการขยะมูลฝอยของประเทศ (พ.ศ. 2559 – 2564) จึงได้จัดทำแผนปฏิบัติการจัดการ
ขยะมูลฝอยชุมชน “จังหวัดสะอาด” ประจำปี พ.ศ. 2563 ขึ้น โดยมีสาระสำคัญ ดังนี้

 1. กรอบการดำเนินงานภายใต้แผนปฏิบัติการฯ แบ่งการดำเนินงานออกเป็น 3 ด้าน ประกอบด้วย ด้านการจัดการขยะต้นทาง ด้านการจัดการขยะกลางทาง และด้านการจัดการขยะปลายทาง

 **2. เป้าประสงค์ คือ**

 2.1 ขยะมูลฝอยมีการนำกลับไปใช้ประโยชน์เพิ่มขึ้น

 2.2 ขยะมูลฝอยตกค้างสะสมได้รับการกำจัดอย่างถูกต้องตามหลักวิชาการ

 2.3 ขยะมูลฝอยได้รับการจัดการอย่างถูกต้องตามหลักวิชาการเพิ่มขึ้น

 2.4 ขยะอันตรายได้รับการกำจัดอย่างถูกต้องตามหลักวิชาการเพิ่มขึ้น

 2.5 ประชาชนในพื้นที่มีความตระหนักและความเข้าใจในการจัดการขยะที่ต้นทางเพิ่มขึ้น

 2.6 การดำเนินการเพื่อสร้างความเป็นระเบียบเรียบร้อยและสุขภาวะที่ดีของท้องถิ่น
และจังหวัด

/3. ตัวชี้วัด...

-2-

 3. ตัวชี้วัดเป้าประสงค์ ได้แก่

 3.1 ด้านการจัดการขยะต้นทาง

 3.1.1 องค์กรปกครองส่วนท้องถิ่น ร้อยละ 100 ออกข้อบัญญัติ/เทศบัญญัติ
การจัดการขยะมูลฝอย

 3.1.2 ครัวเรือน ร้อยละ 100 มีการบริหารจัดการขยะอินทรีย์

 3.1.3 ครัวเรือน ร้อยละ 60 เข้าร่วมเครือข่าย “อาสาสมัครท้องถิ่นรักษ์โลก”
เพื่อส่งเสริมการจัดการขยะมูลฝอย

 3.2 ด้านการจัดการขยะกลางทาง

 3.2.1 องค์กรปกครองส่วนท้องถิ่น ร้อยละ 100 มีภาชนะรองรับขยะมูลฝอย
แบบแยกประเภทในที่สาธารณะและหรือสถานที่ท่องเที่ยวทุกแห่ง

 3.2.2 องค์กรปกครองส่วนท้องถิ่น ร้อยละ 85 มีการวางระบบการเก็บขน
หรือมีประกาศ เก็บขนขยะมูลฝอยให้สอดคล้องกับพื้นที่

 3.2.3 หมู่บ้าน/ชุมชน ร้อยละ 100 มีการจัดตั้ง “จุดรวบรวมขยะอันตรายชุมชน”

 3.3 ด้านการจัดการขยะปลายทาง

 3.3.1 ขยะมูลฝอยชุมชนที่เกิดขึ้นและเก็บขนได้ในปีงบประมาณ พ.ศ. 2563
ร้อยละ 80 ได้รับการจัดการอย่างถูกต้องตามหลักวิชาการ

 3.3.2 ขยะมูลฝอยตกค้างได้รับการจัดการอย่างถูกต้อง ร้อยละ 100

 3.3.3 กลุ่มพื้นที่ในการจัดการมูลฝอย (Clusters) ขององค์กรปกครองส่วนท้องถิ่นร้อยละ 100 ในแต่ละจังหวัดมีการจัดทำแผนการจัดการขยะมูลฝอย โดยผ่านการพิจารณาจากคณะกรรมการจัดการสิ่งปฏิกูลและมูลฝอยจังหวัด

รายละเอียดปรากฏตามสิ่งที่ส่งมาด้วย

 ทั้งนี้ ให้จังหวัดดำเนินการขับเคลื่อนแผนปฏิบัติการดังกล่าว ตั้งแต่ระดับจังหวัด อำเภอ
องค์กรปกครองส่วนท้องถิ่น หมู่บ้านและชุมชน พร้อมทั้งให้เร่งรณรงค์และประชาสัมพันธ์การลดปริมาณ
ขยะมูลฝอยและคัดแยกขยะมูลฝอยในพื้นที่ต่อไป

 จึงเรียนมาเพื่อพิจารณาดำเนินการและถือปฏิบัติโดยเคร่งครัด

ขอแสดงความนับถือ

 พลเอก

(อนุพงษ์ เผ่าจินดา)
รัฐมนตรีว่าการกระทรวงมหาดไทย

ปมท..........................................
ร.ปมท........................................
อสถ...........................................
ร.อสถ........................................
ผอ.กสว.....................................

ผอ.กง.สว. .................................

หน.ง..........................................

เจ้าหน้าที่..................................

กรมส่งเสริมการปกครองท้องถิ่น

กองสิ่งแวดล้อมท้องถิ่น
โทร. ๐-๒๒41-9000 ต่อ 2112

โทรสาร 0-2241-206

ผู้ประสานงาน : นางสาวบุณยนุช ตุ้มท่าไม้ โทร. 08 0694 1539